title: Ο Ρόλος της Πολιτικής Προστασίας στη διαχείριση κρίσεων και φυσικών καταστροφών, ανάλυση του αντιπυρικού σχεδιασμού στη νήσο Λέσβο
Creators: name: Στρογγυλος Εμμανουηλ-Χρυσοβαλαντης
Publisher: name: Technical University of Crete
Year: 2024

description: Η παρούσα μεταπτυχιακή διατριβή έχει ως στόχο να εμβαθύνει στα ζητήματα της Πολιτικής Προστασίας, καθώς ανά την υφήλιο οι φυσικές καταστροφές ανάγονται σε κρίσεις, οι κρατικοί μηχανισμοί κάθε χώρας προσανατολίζονται σε δραστικότερες και μονιμότερες λύσεις από ότι συνηθίζονταν στα παρελθόντα έτη. Πλέον, με την κλιματική αλλαγή να επηρεάζει ολοένα και περισσότερο την φυσική ροή του πλανήτη, τα βραχυπρόθεσμα και περιστασιακά σχέδια εξελίσσονται σε ολοκληρωμένα, καταρτισμένα και από εξειδικευμένους φορείς ολοκληρωτικά
συστήματα πρόβλεψης, πρόληψης και καταστολής κρίσεων και φυσικών καταστροφών.
Ένας από τους φορείς που καλύπτει τις ανάγκες αυτές της κοινωνίας και της χώρας μας γενικότερα είναι η Πολιτική Προστασία, η οποία έχει ως γενική αποστολή τη μελέτη, τον σχεδιασμό, την οργάνωση και το συντονισμό της δράσης για την πρόληψη και την αντιμετώπιση φυσικών, τεχνολογικών και ανθρώπινων καταστροφών. Άρρηκτα συνδεδεμένη με το Πυροσβεστικό Σώμα Ελλάδος, είναι η υπηρεσία που προετοιμάζει και κινητοποιεί τον συντονισμό δράσης της χώρας για
την αντιμετώπιση κρίσεων, καταστροφών και εκτάκτων αναγκών που προκύπτουν.
Στο πρώτο μέρος της εργασίας μελετάται ενδελεχώς ο ρόλος της Πολιτικής Προστασίας στην Ελλάδα, αναλύοντας τα πάσης φύσεως θέματα που πραγματεύεται η υπηρεσία γενικότερα, ξεκινώντας από τον σκοπό, τη δομή και την οργάνωση, την ιεραρχία και τη δράση, καταλήγοντας σε ένα πλήρες
συμπέρασμα του ρόλου της υπηρεσίας στη διευθέτηση και διαχείριση κρίσεων.
Πραγματοποιείται προσπάθεια καταγραφής μιας ενδελεχούς αναφοράς για το τι είναι πολιτική προστασία για την Ευρώπη και τον κόσμο, ενώ θα συμπεριληφθούν και γενικότερες πληροφορίες για το Πυροσβεστικό Σώμα όσον αφορά τη δομή και τα μέσα που χρησιμοποιεί για να ασκήσει το λειτούργημά του σε περιπτώσεις πυρκαγιάς και όχι μόνο. Η εν λόγω μελέτη πρόκειται να βασιστεί σε νομοθεσίες, διατάξεις, βιβλιογραφικές πηγές και έγκυρα επιστημονικά άρθρα.
Στο δεύτερο μέρος της εργασίας θα γίνει μια εξειδικευμένη έρευνα και εξέταση του στρατηγικού αντιπυρικού σχεδιασμού της Πολιτικής Προστασίας και του Πυροσβεστικού Σώματος για το νησί της Λέσβου, ως προς τις υπάρχουσες υποδομές που στηρίζουν σήμερα το έργο της υπηρεσίας, το
ενεργό ανθρώπινο δυναμικό που απαρτίζει τις Υπηρεσίες αλλά και τους οικονομικούς πόρους που αξιοποιούνται για να φέρουν το έργο τους εις πέρας. Δεν θα παραλειφθεί και η καταγραφή του διαθέσιμου λειτουργικού υλικοτεχνικού εξοπλισμού που χρησιμοποιείται για την πρόληψη φυσικών καταστροφών αλλά και την καταστολή τους εν μέσω κρίσης. Η συγκεκριμένη έρευνα θα βασιστεί σε
αναρτημένα στο διαδίκτυο έγγραφα, το ελεύθερο διαδίκτυο και σχετικά άρθρα.
Στο τρίτο μέρος της εργασίας, θα πραγματοποιηθεί μελέτη περίπτωσης πυρκαγιάς στο νησί της Λέσβου υπό διαφορετικές συνθήκες, με μια ποσοτική ανάλυση και σύγκριση των υπαρχόντων δεδομένων με τις πραγματικές ανάγκες της υπηρεσίας για κάθε περίπτωση, προσδοκώντας την εξαγωγή συμπερασμάτων ποσοτικών δεικτών στην εν λόγω περίπτωση, μέσω τoυ λογισμικού προσομοίωσης «ΑRENA».
Τέλος, ακολουθούν συμπεράσματα από την σύγκριση των μέχρι σήμερα δεδομένων και των αποτελεσμάτων της ποσοτικής ανάλυσης που θα διεξαχθεί, προκειμένου να προκύψει ένα όσο το δυνατόν ασφαλές συμπέρασμα για την κατάσταση και τα πρόθυρα βελτίωσης της υπηρεσίας που ένα κράτος, όπως φαίνεται, αναθέτει την προστασία των πολιτών και του περιβάλλοντος από κρίσεις και φυσικές καταστροφές ολοένα και περισσότερο.